10 haaie in swembad in huis gevindDie haaie in die swembad in die kelder (Foto: New York departement van omgewingsbewaring via AP) Niemand is nog in hegtenis geneem nie nadat die Amerikaanse departement van omgewingsbewaring op 10 haaie in ŉ swembad in die kelder van ŉ huis in LaGrange afgekom het. Die departement van omgewingsbewaring het in ŉ verklaring gesê sewe lewende haaie en drie dooie haaie is in die vlak water van dié kelder gevind. Die haaie is glo deur kenners geïdentifiseer as sewe sandbankhaaie, twee luiperdhaaie en een hamerkophaai. Al die haaie was glo tussen 0,6 m en 1,2 m lank en moes oorleef in ŉ “swembad” in dié kelder wat ŉ deursnee van sowat 4,5 m het. Volgens die nuuswebwerf ABC News is die haaie intussen na die Long Island-akwarium oorgeplaas vir verdere sorg. Meer inligting is nie in dié stadium bekend nie. ŉ Polisieondersoek duur voort.